L'Ajuntament presenta els dos concerts de la nit de Cap d'Any
18 de desembre 2024

![](/media/tdgbse3m/img_0203_c.jpg?width=850&height=566.6666666666666)

L'Ajuntament de Sagunt ha presentat hui al saló de plens la programació del departament de Festes i Cultura Popular per a la nit de Cap d'Any. Com és habitual en els últims anys, esta activitat compta amb la col·laboració de les federacions de penyes del municipi.

La regidoria de Festes i Cultura Popular ha programat activitats per a la nit de Cap d'Any en els nuclis de Sagunt i del Port de Sagunt. Esta programació s'ha fet amb la col·laboració de l'Associació Cultural Penyes de Festes Patronals de Sagunt i de la Federación de Peñas de Puerto de Sagunto. Els espectacles musicals començaran a les 12 de la nit del dimarts 31 i acabaran a les 4.30 hores de la matinada del dimecres 1 de gener. A Sagunt actuarà l'orquestra GAMMALIVE a la plaça Major, i al Port de Sagunt ho farà l'orquestra EMPOPADOS, a la plaça del Sol.

En l'acte de presentació de la programació han estat presents l'alcalde de Sagunt, Darío Moreno; la regidora de Festes i Cultura Popular, Patricia Sánchez; el president de l’Associació Cultural Penyes de Festes Patronals de Sagunt, Ricardo Meliá; i el president de la Federación de Peñas de Puerto de Sagunto, Manel Rubio.

L'alcalde de Sagunt, Darío Moreno, ha assegurat que el municipi “ha de ser conscient de la seua realitat i és que nosaltres tenim un dèficit de grans salons que celebren este tipus de macroesdeveniments”, per la qual cosa és encara més important l'organització d'esta mena d'esdeveniments. Esta proposta permet que “tothom tinga la possibilitat de poder acudir a una gran festa d'estes característiques”.

![](/media/3nthls3y/festa-cap-d-any_c.jpg?width=261&height=369&mode=max)

Moreno afirma que “és l'oportunitat perfecta perquè la gent puga sopar amb les seues famílies, amb els seus amics, amb les persones que vol” i, després, anar a la festa “caminant i, sobretot, sense agafar el cotxe”. Així mateix, el primer edil ha fet una reflexió sobre la catàstrofe viscuda recentment a la Comunitat Valenciana per animar a la ciutadania a “aprofitar el temps amb els nostres éssers estimats i gaudir-lo al màxim”.

Per la seua banda, Patricia Sánchez ha parlat de les orquestres que ambientaran la nit de Cap d'Any a Sagunt i al Port de Sagunt: “Ja calia tornar a les arrels, a les festes més de poble, amb música per a tots els públics i no tanta música actual”. “És una estona per a divertir-se en família i amb amics”, ha conclòs.

Els representants de les federacions de festes patronals han afegit, també, algunes dades dels seus respectius esdeveniments. D'una banda, Ricardo Meliá ha informat que la presentadora serà Paqui Rondán i ha destacat el repertori de l'orquestra GAMMALIVE. D'altra banda, Manel Rubio ha explicat que al Port de Sagunt hi haurà un castell de focs artificials i els presentadors seran El Bravero i Javi Teruel. En totes dos festes hi haurà una barra perquè la ciutadania puga consumir.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-presenta-els-dos-concerts-de-la-nit-de-cap-d-any/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-presenta-els-dos-concerts-de-la-nit-de-cap-d-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-presenta-els-dos-concerts-de-la-nit-de-cap-d-any/ "Linked In")
*   [](mailto:?body=https://aytosagunto.es/va/actualitat/l-ajuntament-presenta-els-dos-concerts-de-la-nit-de-cap-d-any/)